b'\n_START_ARTICLE_\nMongoli\n_START_PARAGRAPH_\nMongoli so narod, ki izvira iz Altajskega gorovja in so sorodni s tur\xc5\xa1kimi in tungu\xc5\xa1ko-mand\xc5\xbeurskimi narodi._NEWLINE_Na svetu \xc5\xbeivi okoli 10 milijonov Mongolov, od tega 2,3 milijona v Mongoliji, 6 milijonov  na Kitajskem in en milijon v Rusiji._NEWLINE_Mongolski jezik spada v mongolsko skupino altajskih jezikov, enako kot npr. burjatski in kalmi\xc5\xa1ki jezik.\n_START_SECTION_\nZgodovina Mongolov\n_START_PARAGRAPH_\nMongoli so tiso\xc4\x8dletja bili pastirski nomadi na prostranem obmo\xc4\x8dju ob severnih mejah Kitajske. \xc5\xbdiveli so kot rejci goved, ovac in konj po prostranih travnatih planotah in stepah. Niso se stalno naseljevali, ni\xc4\x8desar niso pridelovali. Od \xc5\xbeivine so dobivali hrano in mleko._NEWLINE_V svetovno zgodovino so vstopili z letom 1206, ko so na veliki skup\xc5\xa1\xc4\x8dini mongolske aristokracije izvolili kneza Temud\xc5\xbeina za velikega kana. Dobil je naslov D\xc5\xbeingiskan (gospodar sveta) in formalno postal vladar vseh ljudstev Mongolije.\n_START_SECTION_\nD\xc5\xbeingiskanov vzpon\n_START_PARAGRAPH_\nKo je D\xc5\xbeingiskan pri\xc5\xa1el na oblast, je kljub nepismenosti pokazal svojo voja\xc5\xa1ko in politi\xc4\x8dno nadarjenost. Podvrgel si je kar nekaj mongolskih plemen. Trudil se je, da bi svojemu ljudstvu dal skupno identiteto. U\xc4\x8dil ga je bojevanja in stroge discipline, neposlu\xc5\xa1nost in strahopetnost sta bili kaznovani s smrtjo._NEWLINE_Vzrokov, zakaj si je tako mo\xc4\x8dno \xc5\xbeelel zdru\xc5\xbeiti mongolska plemena in \xc5\xa1iriti dr\xc5\xbeavo, je ve\xc4\x8d: morda je to bil pohlep po ozemlju in bogastvu, krvno ma\xc5\xa1\xc4\x8devanje biv\xc5\xa1im napadalcem ali pa potreba po samopotrjevanju._NEWLINE_Prvi veliki D\xc5\xbeingiskanov vojni pohod je bil usmerjen na vzhod proti severni Kitajski. Od tod so se usmerili na zahod proti muslimanskim dr\xc5\xbeavam. Posamezne fevdalne armade je drugo za drugo premagal. Ogromna mongolska vojska je spremenila Srednjo Azijo v kup ru\xc5\xa1evin. Upepelili so mogo\xc4\x8dna milijonska mesta Samarkand, Buharo, Herat in Balh. Na vzhodu je D\xc5\xbeinginskanova vojska pri\xc5\xa1la vse do reke Ind. So\xc4\x8dasno pa so prodirali proti severu Irana, prek Kavkaza pa so vdrli tudi v ju\xc5\xbene ruske stepe.\n_START_SECTION_\nD\xc5\xbeingiskanovi nasledniki\n_START_PARAGRAPH_\nD\xc5\xbeingiskanov vnuk je nadaljeval osvajanja na zahodu. Ustvaril je mogo\xc4\x8dno dr\xc5\xbeavo Zlato hordo, ki je segala od Urala in Aralskega jezera do Donave. V letih od 1237 do 1240 si je podjarmil celotno Rusijo. Rusi so tako celih 240 let ostali pod mongolsko oblastjo. Pod mongolskim jarmom je Rusija vse bolj zaostajala Rusiji so Mongoli za\xc4\x8deli z vdori na Ogrsko, Poljsko in v nem\xc5\xa1ki prostor in Dalmacijo. Pri teh roparskih napadih so opusto\xc5\xa1ili cele pokrajine, prebivalce pa deloma pobili, deloma odpeljali v su\xc5\xbeenjstvo. Evropo so re\xc5\xa1ili le notranji boji, ki so se za\xc4\x8deli med mongolsko aristokracijo._NEWLINE_D\xc5\xbeingiskanovi nasledniki so nadaljevali z osvajanji osrednje in ju\xc5\xbene Kitajske, v prednji Aziji so mongolski odredi prihajali do sredozemskega morja. D\xc5\xbeingiskanova vojska je premagala tudi Iran, leta 1258 pa so zavzeli tudi Bagdad in tako kon\xc4\x8dali vladavino dinastije kalifov Abasidov. Tedaj je mongolski imperij segal od reke Visle do obal Tihega oceana.\n_START_SECTION_\nGospodarstvo in kultura\n_START_PARAGRAPH_\nZ osvajanji Azije in Evrope so Mongoli svetu pokazali novo strategijo in umetnost vojskovanja. Posredovali so tudi uporabo smodnika, ki so ga prevzeli od Kitajcev. Po obsegu in uspehih, po gib\xc4\x8dnosti, s katero so presene\xc4\x8dali nasprotnike, ter po strategiji in taktiki so mongolski voja\xc5\xa1ki pohodi presegali vse druge v zgodovini. D\xc5\xbeingiskan je bil nedvomno eden najve\xc4\x8djih vojskovodij. Evropske in azijske vite\xc5\xa1ke vojske je kar drobil in prav tako tudi njegovi nasledniki._NEWLINE_Na ozemljih, ki so jih zavzeli Mongoli, so bile posledice za gospodarstvo uni\xc4\x8dujo\xc4\x8de. Cela bogata in kulturno pomembna obmo\xc4\x8dja so bila uposto\xc5\xa1ena, mesta in vasi izropane in po\xc5\xbegane, prebivalci pa podvr\xc5\xbeeni su\xc5\xbeenjstvu. Predvsem kmetijstvo si ni opomoglo in \xc4\x8dedalje bolj so ga izpodrivale nove dejavnosti v \xc5\xbeivinoreji._NEWLINE_Kljub sprva kaoti\xc4\x8dnem stanju se je mongolska oblast utrdila in je Aziji prinesla celo polstoletno obdobje miru, v katerem je spet vzcvetela trgovina. Ta je potekala ne le skozi vso Azijo do Kitajske, temve\xc4\x8d se je usmerjala tudi proti zahodu. Marco Polo je v svojih potopisih zapustil verodostojna pri\xc4\x8devanja o \xc5\xbeivahni trgovini v mongolskem imperiju. Tudi kulturni razvoj se je kmalu nadaljeval po zastoju, ki ga je povzro\xc4\x8dil njihov vdor._NEWLINE_Do verskih zadev so bili Mongoli sprva zelo zadr\xc5\xbeani, pod vplivom vedno \xc5\xa1tevilnej\xc5\xa1ih Turkmenov pa je proti koncu 13. stoletja ve\xc4\x8dina Mongolov sprejela islamsko vero._NEWLINE_Podvr\xc5\xbeene narode so zelo zatirali, kljub temu pa so bili zaradi lastne nizke civiliziranosti prisiljeni prositi za pomo\xc4\x8d vodilne sloje doma\xc4\x8dinov. Upravo so tako vodili doma\xc4\x8dini. Kot posledica heterogenosti imperija in rasto\xc4\x8de mo\xc4\x8di posameznih velika\xc5\xa1ev je \xc5\xbee proti konca 13. stoletja mongolsko cesarstvo razpadlo na \xc5\xa1tevilne neodvisne kne\xc5\xbeevine. Ena od posledic mongolskih prodorov pa so bile tudi selitve ljudstev.\n_START_SECTION_\nTimur in njegove osvojitve\n_START_PARAGRAPH_\nIz ru\xc5\xa1evin mogo\xc4\x8dnega cesarstva se je dvignil \xc5\xa1e eden veliki osvajalec, Timur Lenk - Timur ( 1336-1405), ki je posku\xc5\xa1al ponoviti D\xc5\xbeingiskanove uspehe. Sam se je imel za D\xc5\xbeingiskanovega potomca po materini strani. Leta 1369 se je odpravil osvajat svet in je pri tem pu\xc5\xa1\xc4\x8dal za sabo \xc5\xa1e ve\xc4\x8d pusto\xc5\xa1enja kakor njegov predhodnik D\xc5\xbeingiskan. Pod pretvezo, da ho\xc4\x8de ponovno vzpostaviti red in enotnost v islamskem svetu, je zdru\xc5\xbeil kraljestvo, ki je segalo od Male Azije do Kitajske in od Rusije do Indije. Muslimanski svet je bil za kratek \xc4\x8das spet enoten, toda gospodarstvo je bilo uni\xc4\x8deno. Za prestolnico je Timurlenk izbral rojstni kraj Samarkand. Z naropanim bogastvom in najbolj\xc5\xa1imi umetniki tistega \xc4\x8dasa ga je spremenil v najbolj ble\xc5\xa1\xc4\x8de\xc4\x8de mesto vzhoda. \xc5\xbde v za\xc4\x8detku 15. stoletja pa so nenehne vojne povzro\xc4\x8dile razpad kraljestva na majhne kne\xc5\xbeevine._NEWLINE_Po razpadu kraljestva je v umetnosti Srednje Azije nastopila tako imenovana timuridska renesansa. Timuridski slog je poudaril in utrdil te\xc5\xbenje, ki so jih narekovali mogo\xc4\x8dni renesan\xc4\x8dni umetniki iz \xc5\xa1tevilnih de\xc5\xbeel. V tem okolju je zrasel Timurjev potomec Babur, ki je ustanovil mongolsko dinastijo v Indiji in bil prvi izmed Velikih Mogulov.'